قررات حكومات عدد من الدول الأوروبية تعاود تزير وتفرض قيود احترازية لمواجهة انتشار السلالة الجديدة ديال فيروس كورونا “أوميكرون” فجميع أنحاء القارة. ورجعات دول أوروبية، أبرزها ألمانيا والبرتغال، فرض قيود جديدة ما بعد عطلة “نويل” وراس العام، منها إجراءات ديال تباعد اجتماعي بصرامة أكثر. دبا ولى متحور “أوميكرون” هو السلالة السائدة من فيروس كورونا فبزاف ديال البلايص فأوروبا. وعلنات إسبانيا تسجيل أكبر معدل يومي للحالات الجديدة منذ بداية انتشار الوباء، فالوقت اللي السلطات الفرنسية كتحذر من إمكانية يفوتو حالات الإصابة عندهم مستوى 100.000 حالة. وقال وزير الصحة الفرنسي، أوليفيير فيرون، بللي ارتفاع العدد اليومي للحالات الجديدة فبلادو إلى 70000 حالة يوميا هو بسباب سلالة “أوميكرون” اللي كيقولو أنها فالغالب غاتكون هي السلالة ديال كورونا اللي غاتزيد تحيح و تنتاشر بزاف من هنا البدية ديال العام الجاي. وحذر هانز كلوكَ، مسؤول منظمة الصحة العالمية فأوروبا، من أن الزيادة فحالات الإصابة بمتحور “أوميكرون”،غادي يدكَدكَ الأنظمة الصحية الأوروبية. وقال كلوكَ بللي “عاصفة أخرى” جاية وخاص الحكومات توجد مزيان للزيادات الكبيرة اللي غاتعرفها حالات الإصابة بالفيروس. 
غادية وكتحماض فأوروبا.. حكومات عدد من الدول عاود زيرات الطرح بإجراءات احترازية جديدة لمواجهة “أوميكرون”